Diari Oficial de la Generalitat Valenciana


Sumari del DOGV 7214, del 14-02-2014 (2014/1255)

ORDE 10/2014, de 12 de febrer, de la Conselleria d'Educació, Cultura i Esport, per la qual s'establixen els procediments per a l'autorització als centres públics d'Educació Secundària del projecte experimental de reforç educatiu extraordinari per a la millora de l'èxit escolar Pla Èxit II en el curs 2013-2014.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/02/12/10/dof/vci/html**

### Dades del document

Número de DOGV
:   7214

Data del DOGV
:   14-02-2014

Secció del DOGV
:   I. DISPOSICIONS GENERALS

Número del document
:   2014/1255


Data del document
:   12-02-2014

Organisme emissor
:   Conselleria d'Educació, Cultura i Esport

Tipus de document
:   Ordre

Correcció d'errades

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació
    * ensenyament obligatori
    * centre d'ensenyament
    * ensenyament secundari
    * retard escolar
    * programa d'actuació

ORDE 10/2014, de 12 de febrer, de la Conselleria d'Educació, Cultura i Esport, per la qual s'establixen els procediments per a l'autorització als centres públics d'Educació Secundària del projecte experimental de reforç educatiu extraordinari per a la millora de l'èxit escolar Pla Èxit II en el curs 2013-2014. [2014/1255]  
La Llei Orgànica 2/2006, de 3 de maig, d'Educació (BOE 106, 04.05.2006), modificada per la Llei Orgànica 8/2013, de 9 de desembre, per a la millora de la qualitat educativa, establix en l'article 120 que els centres, en l'exercici de la seua autonomia, poden adoptar experimentacions, plans de treball, formes d'organització, normes de convivència i ampliació del calendari escolar o de l'horari lectiu d'àrees o matèries, en els termes que establisquen les administracions educatives i dins de les possibilitats que permeta la normativa aplicable, inclosa la laboral, sense que, en cap cas, s'imposen aportacions a les famílies ni exigències a les administracions educatives. A més, en el preàmbul, considera que el sistema educatiu ha de centrar-se a millorar els resultats generals i les taxes de titulats en Educació Secundària Obligatòria, i a reduir l'abandó primerenc de l'educació i la formació.  
  
Entre els principis que inspiren el sistema educatiu, s'assenyala en l'esmentada llei l'esforç compartit per alumnat, famílies, professors, centres, administracions, institucions i el conjunt de la societat, així com l'autonomia per a establir i adequar les actuacions organitzatives i curriculars en el marc de les competències i responsabilitats que corresponen a l'Estat, a les comunitats autònomes, a les corporacions locals i als centres educatius.  
El Decret 121/2013, de 13 de setembre, del Consell, pel qual es regulen les avaluacions de diagnòstic en els centres educatius mantinguts amb fons públics de la Comunitat Valenciana (DOCV 7111, 16.09.2013), indica en el preàmbul que estes tenen com a objecte conéixer els nivells competencials de l'alumnat, incorporar processos d'avaluació externa als centres i proporcionar-los informació de manera més objectiva com a instrument útil per a la millora. La finalitat és obtindre informació que permeta comprovar el grau d'adquisició de les competències bàsiques del currículum corresponent a l'Educació Primària i l'Educació Secundària Obligatòria.  
Una vegada realitzades les avaluacions diagnòstiques, i a la vista dels seus resultats, pareix necessari establir estratègies dirigides a la millora de l'èxit acadèmic del nostre alumnat, especialment en les matèries instrumentals.  
En la Comunitat Valenciana s'han desenrotllat diversos programes de reforç dirigits a la superació de les carències i insuficiències formatives de l'alumnat. Així, des del curs 2005-2006 s'han aplicat els programes d'acompanyament escolar, des del curs 2007-2008 el programa d'atenció extraordinària i reforç durant els mesos d'abril a juliol dirigit a l'alumnat de 3r i 4t d'ESO, i des del curs 2009-2010 el programa experimental d'ampliació de l'horari escolar. Estes actuacions, des del curs 2012-2013, les continuen desenrotllant els centres, incorporades en els contractes programa autoritzats.  
Tenint en compte la importància de l'obtenció del títol de Graduat en Educació Secundària per a la continuïtat dels estudis postobligatoris i per a la integració social i laboral de l'alumnat, i a la vista dels resultats obtinguts per mitjà de l'aplicació dels programes experimentals desenrotllats, es planteja la necessitat d'incorporar mesures que intensifiquen el reforç educatiu en l'Educació Secundària Obligatòria. El Pla Èxit II a més pretén promoure la investigació i la innovació educativa com a principi de qualitat en l'atenció a l'alumnat amb necessitat de reforç educatiu, així com detectar bones pràctiques que puguen ser difoses posteriorment a la comunitat educativa.  
  
Per tot el que s'ha exposat anteriorment, tenint en compte els informes preceptius, concedida audiència als òrgans consultius corresponents, vista la proposta de la directora general d'Innovació, Ordenació i Política Lingüística, de data 27 de gener de 2014, en exercici de la potestat reglamentària que reconeix l'article 28.e de la Llei 5/1983, de 30 de desembre, del Consell, en virtut de l'atribució de competències efectuades pel Decret 19/2012, de 7 de desembre, del president de la Generalitat, i fent ús de les facultats que em conferix el Decret 190/2012, de 21 de desembre, del Consell, pel qual s'aprova el Reglament Orgànic Funcional de la Conselleria d'Educació, Cultura i Esport,  
  
  
  
ORDENE  
  
Article 1. Convocatòria  
1. Es convoca el procés per a autoritzar l'aplicació en centres públics d'Educació Secundària Obligatòria del projecte experimental per a la millora de l'èxit escolar Pla Èxit II en el curs 2013-2014.  
2. S'establix el procediment per a la concessió de recursos humans als centres que el desenrotllen.  
  
Article 2. Finalitat  
El projecte experimental Pla Èxit II tindrà com a finalitats:  
1. Ampliar les possibilitats educatives, facilitar la millora dels aprenentatges i augmentar l'èxit escolar de l'alumnat en l'Educació Secundària Obligatòria.  
2. Incrementar les taxes de graduació en l'Educació Secundària Obligatòria per mitjà de l'atenció a l'alumnat amb necessitat de reforç. Este reforç serà realitzat fora de l'horari lectiu utilitzant estratègies de motivació, individualització i seqüenciació dels aprenentatges en el marc d'un programa experimental.  
  
Article 3. Objectius  
Este projecte experimental proposa els objectius següents:  
1. Millorar l'adquisició de coneixements i destreses en les àrees instrumentals.  
2. Facilitar el desenrotllament i l'adquisició de les competències bàsiques de l'etapa per a millorar les possibilitats de graduació de l'alumnat.  
3. Fomentar l'hàbit lector.  
4. Oferir una guia i una orientació educativa personalitzada a l'alumnat després del seu horari lectiu per a la millora de les seues estratègies d'aprenentatge.  
5. Desenrotllar actituds i hàbits d'organització del temps i de constància en el treball.  
6. Potenciar l'autoestima en l'alumnat amb dificultats d'aprenentatge per a facilitar-li la integració escolar i augmentar les seues expectatives.  
  
Article 4. Alumnat destinatari  
1. El projecte experimental tindrà com a destinatari l'alumnat d'Educació Secundària Obligatòria que presenta dificultats en l'aprenentatge, sobretot en les àrees instrumentals, i hàbits de treball insuficients. La participació de l'alumnat serà voluntària.  
2. Es prioritzarà la participació de l'alumnat que presenta desavantatges des del punt de vista educatiu i de l'alumnat les famílies del qual no poden prestar-li un suport suficient en l'activitat escolar.  
3. Esta mesura s'aplicarà a este alumnat quan:  
a) Presente dificultats d'aprenentatge en els cursos anteriors.  
b) Es trobe en risc evident de no assolir els objectius i les competències bàsiques, a pesar de les mesures ja aplicades.  
c) Mostre una actitud favorable a la participació en les activitats de reforç proposades i compte amb l'acceptació per a participar en el programa realitzada de forma expressa per la família  
4. La direcció del centre seleccionarà l'alumnat participant d'acord amb els criteris proposats per la comissió de coordinació pedagògica i aprovats en el claustre. La proposta d'incorporació d'un alumne a este reforç partirà d'un informe del tutor amb la informació aportada per l'equip docent. En la proposta s'indicaran les necessitats de reforç de l'alumnat així com els àmbits i les àrees que haurà de reforçar cada alumne.  
5. La relació de l'alumnat de cada grup, els criteris i els informes realitzats, així com les autoritzacions i el compromís de participació de les famílies seran custodiats pel centre.  
  
  
Article 5. Estructura del Pla Èxit II  
1. Els centres organitzaran almenys un grup de reforç educatiu extraordinari per a cada nivell de l'etapa. Excepcionalment es podrà autoritzar, als centres que ho justifiquen, l'organització de grups constituïts per alumnat de dos nivells educatius o als centres que no constituïsquen grups en tots els nivells. Cada grup tindrà un total d'entre deu i quinze alumnes del centre del nivell corresponent, i el mínim d'alumnes per grup podrà reduir-se a huit en el cas dels centres catalogats com a centres d'acció educativa singular (CAES).  
2. L'activitat dels grups s'organitzarà en àmbits: àmbit científic i sociolingüístic. Cada un d'estos àmbits atendrà prioritàriament, segons corresponga, el reforç de les àrees instrumentals de Matemàtiques, Castellà: llengua i literatura i Valencià: llengua i literatura, i es podran reforçar la resta d'àrees prioritzant l'atenció a les llengües estrangeres.  
  
3. Els grups desenrotllaran l'activitat fora de l'horari lectiu, en dos o quatre dies, de dilluns a divendres i opcionalment els dissabtes. El nombre d'hores per àmbit, en cada grup, serà de dos i mitja setmanals.  
  
4. L'alumnat proposat per l'equip docent, a través del tutor corresponent, haurà de disposar de l'autorització i el compromís de les seues famílies per a la participació i l'assistència.  
5. La direcció del centre establirà el mecanisme de seguiment i coordinació entre el professorat assignat al reforç, els tutors i els departaments implicats.  
6. El professorat assignat a esta activitat estarà adscrit funcionalment al departament d'orientació, i informarà del desenrotllament i l'aprofitament de l'activitat els tutors corresponents.  
7. La programació de l'activitat es realitzarà davall la coordinació de la direcció del centre a partir de les indicacions acordades en la comissió de coordinació pedagògica, tenint en compte les propostes dels departaments implicats. A este efecte, els departaments aportaran orientacions sobre els continguts imprescindibles i bàsics per a ajudar l'alumnat a superar la matèria i la seua temporalització.  
8. Els centres que, com a conseqüència de l'autorització del projecte experimental, hagen de modificar la jornada escolar i l'estructura de l'horari general del centre, hauran de comunicar esta circumstància a la direcció territorial d'educació corresponent.  
9. L'autorització del projecte experimental en cap cas podrà donar lloc a la petició i l'autorització de personal d'administració i servicis ni de recursos econòmics addicionals.  
  
Article 6. Integració del Pla Èxit II en el contracte programa i en la planificació general del centre  
1. El projecte experimental, una vegada autoritzat, s'incorporarà als documents de planificació de l'activitat general del centre, junt amb les altres mesures d'atenció a la diversitat, i s'integrarà en el funcionament general del centre.  
2. El compromís de dur a terme este projecte experimental es plasmarà per mitjà de:  
a) La incorporació d'esta actuació al contracte programa ja subscrit pel centre.  
b) La subscripció d'un contracte programa entre el centre docent i l'Administració educativa, en la resta de casos.  
3. El Pla Èxit II autoritzat s'integrarà amb les possibles actuacions (acompanyament escolar, ampliació d'horari, etc.) que el centre desenrotlle fora de l'horari lectiu amb esta mateixa finalitat.  
4. L'equip directiu prendrà les mesures oportunes per a garantir la coordinació entre el professorat que desenrotlla l'activitat, els tutors i els departaments didàctics.  
5. El centre farà el seguiment i l'avaluació interna del pla i col·laborarà i participarà en les avaluacions externes que es realitzen.  
  
Article 7. Sol·licitud, documentació i termini de presentació  
1. Podran sol·licitar el projecte experimental de reforç educatiu extraordinari per a la millora de l'èxit escolar Pla Èxit II, en el curs 2013-2014, els centres públics d'Educació Secundària que disposen d'un nombre suficient d'alumnat amb les característiques descrites en l'article 4, de manera que es puguen organitzar els grups indicats en l'article 5, punt 1. A este efecte, els centres que vullguen participar en esta convocatòria hauran de presentar la sol·licitud que figura en l'annex I-A, i en l'annex I-C si és el cas, i ompliran les dades de l'annex I-B. La sol·licitud haurà de comptar amb l'aprovació del claustre i del consell escolar del centre.  
2. El termini de presentació de les sol·licituds finalitzarà el dia 24 de febrer de 2014.  
3. La sol·licitud tindrà en compte la complementarietat del Pla Èxit II amb les actuacions que el centre ja desenrotlla fora de l'horari lectiu, amb la finalitat d'evitar duplicitats i de realitzar-les de manera coordinada.  
4. Els annexos referits a la sol·licitud estaran a la disposició dels sol·licitants en la web de la Conselleria d'Educació, Cultura i Esport: ?http://www.cece.gva.es/eva/es/programas\_exp.htm?. Els centres hauran d'omplir per via telemàtica, a través d'esta web, els annexos I-A i I-B indicats i l'annex I-C si és el cas.  
5. Una vegada omplida, els interessats hauran de presentar la instància de sol·licitud, annex I-A, i l'annex I-C quan corresponga, dirigida al Servici d'Avaluació i Estudis de la Conselleria d'Educació, Cultura i Esport, en el Registre General de la Conselleria d'Educació, Cultura i Esport, en els registres generals de les direccions territorials d'Educació, Cultura i Esport, o en qualsevol de les dependències a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener. Si, fent ús d'este dret, l'expedient és enviat per correu, la sol·licitud haurà de ser presentada en les oficines de correus i haurà de complir el procediment establit en l'article 205.3 del Reglament del Servici de Correus: les instàncies seran presentades en un sobre obert perquè la persona encarregada hi estampe el segell de dates. Haurà de figurar-hi amb claredat el nom de l'oficina i la data de presentació abans de procedir a la certificació.  
  
  
Article 8. Autorització de centres  
1. La Inspecció d'Educació omplirà per a cada sol·licitud un informe amb l'objectiu de valorar les característiques i l'estructura del projecte experimental plantejat.  
2. El Servici d'Avaluació i Estudis de la Direcció General d'Innovació, Ordenació i Política Lingüística, com òrgan instructor, revisarà les sol·licituds presentades pels centres.  
3. L'òrgan instructor elaborarà una proposta prioritzada de centres per a l'autorització d'este projecte experimental, amb la indicació de la dotació d'hores addicionals per a desenrotllar-lo, a partir dels criteris següents:  
- Garantia d'un adequat funcionament del projecte, vist l'informe elaborat per la Inspecció d'Educació, segons el que establix la present orde.  
- Percentatge d'alumnat proposat per a esta actuació sobre el total d'alumnat d'Educació Secundària Obligatòria del centre.  
- Resultats acadèmics i resultats obtinguts en l'avaluació de diagnòstic del centre.  
- Nombre de grups d'Educació Secundària Obligatòria del centre.  
- En tot cas, es considerarà la prioritat per als centres que ja han subscrit un contracte programa sempre que complisquen tots els requisits generals establits.  
4. El Servici d'Avaluació i Estudis elevarà la proposta prioritzada d'autorització dels projectes experimentals al titular de la direcció general competent en matèria d'innovació educativa.  
5. La direcció general competent en matèria d'innovació educativa resoldrà la present convocatòria en el termini de tres mesos i la publicarà en el Diari Oficial de la Comunitat Valenciana.  
6. En la resolució constaran els centres autoritzats per a l'aplicació del projecte experimental Pla Èxit II, amb la indicació de les hores addicionals concedides, així com els centres exclosos, amb els motius d'exclusió.  
  
Article 9. Dotació d'hores addicionals  
1. La direcció general competent en matèria de personal docent dotarà les hores addicionals concedides als centres autoritzats per al desenrotllament del programa amb el procediment següent:  
1.1. Les necessitats horàries addicionals i, si és el cas, el professorat per a la posada en marxa del programa autoritzat seran proposats per la Inspecció d'Educació a la direcció general competent en matèria d'innovació educativa, d'acord amb les prescripcions següents:  
a) Les necessitats horàries addicionals concedides al centre com a conseqüència de l'autorització del projecte experimental seran oferides als funcionaris interins amb jornada a temps parcial en el centre, amb l'objecte que voluntàriament puguen obtindre jornada completa, i en este cas s'omplirà l'annex I-C d'acceptació d'esta circumstància. En l'assignació de l'horari addicional caldrà ajustar-se a la normativa vigent en matèria d'elecció d'horari. El professorat indicat únicament podrà completar horari quan les necessitats horàries addicionals corresponguen a l'especialitat en virtut de la qual exercix el seu lloc de treball i la dita especialitat estiga vinculada a l'àmbit corresponent d'acord amb el que preveu l'Orde 67/2013, de 25 de juny, de la Conselleria d'Educació, Cultura i Esport, per la qual es regulen la catalogació i l'habilitació de llocs de treball d'àmbit per a la provisió per funcionaris docents en centres públics de la Comunitat Valenciana que impartisquen l'etapa d'Educació Secundària Obligatòria (DOCV 7055, 27.06.2013).  
  
b) Només en el cas que no siga aplicable el que disposa l'apartat anterior, la Inspecció d'Educació proposarà la creació de llocs de l'àmbit que corresponga per a adjudicar-los a personal funcionari interí integrant de les borses de treball. La proposta serà, almenys, de mitja jornada.  
1.2. La Inspecció d'Educació podrà proposar la creació de llocs per a la impartició del programa en més d'un centre de la mateixa localitat, localitats limítrofes o altres localitats, per este orde, tant d'especialitat com d'àmbit, segons s'haja optat per ampliar la jornada de funcionaris interins a temps parcial o s'acudisca a la provisió per funcionaris interins de les borses de treball, respectivament, tot això tenint en compte que la proposta haurà de permetre l'adequada coordinació d'horaris entre els centres afectats, i a este efecte es demanarà un informe favorable dels directors dels centres implicats.  
  
El professorat que impartisca el projecte experimental en centres de diferent localitat tindrà dret a les indemnitzacions que corresponga de conformitat amb el que preveu l'Orde 44/2012, d'11 de juliol, de la Conselleria d'Educació, Formació i Ocupació, per la qual es regula el règim aplicable al professorat que presta servicis en més d'un centre docent públic d'ensenyança no universitària de titularitat de la Generalitat (DOCV 6820, 17.07.2012).  
1.3. Les modificacions de jornada del professorat interí seran incorporades a la programació general anual.  
  
Article 10. Seguiment i avaluació  
1. Els centres educatius comptaran amb el suport i l'assessorament de la Inspecció d'Educació i dels centres de formació del professorat corresponents en l'elaboració, el desenrotllament, el seguiment i l'avaluació del Pla Èxit II.  
2. El centre educatiu avaluarà el desenrotllament i els resultats aconseguits en l'aplicació d'este projecte experimental, dins del marc de la memòria general del contracte programa.  
3. La dotació de recursos addicionals per als centres estarà associada a la posada en marxa i el manteniment de les condicions que van donar lloc a l'autorització d'este projecte experimental.  
  
Article 11. Inspecció d'Educació  
1. La Inspecció d'Educació supervisarà el funcionament correcte del Pla Èxit II i emetrà els informes corresponents a la direcció general competent en matèria d'innovació educativa.  
2. La Inspecció General d'Educació designarà un inspector d'educació de cada direcció territorial per a la coordinació dels processos necessaris per a l'aplicació d'esta orde.  
  
  
DISPOSICIONS ADDICIONALS  
  
Primera. Incidència sobre el gasto  
La implementació i el posterior desplegament d'esta orde no podrà tindre cap incidència en la dotació de tots i cada un dels capítols de gasto assignats a l'esmentada conselleria, i en tot cas hauran de ser atesa amb els mitjans personals i materials de la conselleria competent per raó de la matèria.  
  
Segona. Delegació  
Es delega en la directora general d'Innovació, Ordenació i Política Lingüística, i en el director general de Centres i Personal Docent, en l'àmbit de les seues competències, la facultat d'adoptar les mesures oportunes per al compliment d'esta orde i de resoldre i notificar totes les incidències que es plantegen en la seua interpretació i execució.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 12 de febrer de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET


Còpia Permalink ELI